b"\n_START_ARTICLE_\nSojuz-programmet\n_START_SECTION_\nDesign\n_START_PARAGRAPH_\nDet grundl\xc3\xa6ggende Sojuzdesign var basis for mange senere projekter. I f\xc3\xb8rste omgang var det meningen at man med et Sojuzfart\xc3\xb8j skulle rejse til M\xc3\xa5nen uden at benytte en stor l\xc3\xb8fteraket som Saturn V eller den sovjetiske Nositel-1 (N-1). Det skulle g\xc3\xb8res ved at sammenkoble tre fart\xc3\xb8jer opsendt med hver sin R-7 Semjorkaraket. De f\xc3\xb8rste udgaver af Sojuzfart\xc3\xb8jet blev designet under ledelse af Sergej Koroljov, som dog ikke selv levede l\xc3\xa6nge nok til at se fart\xc3\xb8jet lette. En af de afledte udgaver af Sojuzfart\xc3\xb8jet f\xc3\xb8rte til Zond-programmet, der var designet til at flyve en kosmonaut imellem Jorden og M\xc3\xa5nen i et ottetal. Fart\xc3\xb8jet opn\xc3\xa5ede dog aldrig den forn\xc3\xb8dne sikkerhed eller politiske velvilje der var n\xc3\xb8dvendig for at kunne bruges til dette form\xc3\xa5l. Endelig benytter de ubemandede Progress-fragtfart\xc3\xb8jer, der har leveret forsyninger til Saljut, Mir og Den Internationale Rumstation, samme fremdriftssystem, automatiske navigations- og sammenkoblingsmekanisme som Sojuz, men mangler returmodulet._NEWLINE_I dag er Sojuzfart\xc3\xb8jet Ruslands eneste mulighed for at opsende kosmonauter og bliver brugt til at f\xc3\xa6rge bes\xc3\xa6tning og forsyninger til og fra den Internationale Rumstation._NEWLINE_Det kinesiske bemandede Shenzhou rumfart\xc3\xb8j er kraftigt inspireret af Sojuz.\n_START_SECTION_\nRumturisme\n_START_PARAGRAPH_\nI 2001 blev amerikaneren Dennis Tito opsendt med Sojuz TM-32 til Den Internationale Rumstation og blev dermed verdens f\xc3\xb8rste rumturist. Siden er Mark Shuttleworth (2002), Gregory Olsen (2005), Anousheh Ansari (2006) og Charles Simonyi (2007) blevet opsendt med Sojuzfart\xc3\xb8jer. Lakunen 2003-2004 skyldes Columbias forlis d. 1. februar 2003, hvorefter Sojuz i en periode var overbelastet. Sojuz er indtil videre det eneste fart\xc3\xb8j, der har opsendt rumturister, med cirka \xc3\xa9n om \xc3\xa5ret til en pris af 20 mio.$. Desuden skal folk tr\xc3\xa6ne i Moskva i et halvt \xc3\xa5r og l\xc3\xa6re russiske gloser. Ut\xc3\xa5lelige, udisciplinerede og besv\xc3\xa6rlige personligheder  med stjernenykker forlader hurtigt programmet. Nogle p\xc3\xa5begynder tr\xc3\xa6ningen, men bliver afvist \xe2\x80\x93 f.eks. Daisuke Enomoto pga. helbredet, 'N Sync-medlemmet Lance Bass pga. \xc3\xb8konomi._NEWLINE_Bes\xc3\xa6tningen p\xc3\xa5 et Sojuzfart\xc3\xb8j i dag best\xc3\xa5r af en russisk pilot og en karriereastronaut som flymaskinist (russer, amerikaner eller europ\xc3\xa6er). Det sidste s\xc3\xa6de kan udlejes til en rumturist eller en rumfartsorganisation (ESA, Instituto Nacional de Pesquisas Espaciais mm.). Piloten og flymaskinisten kan samtidig v\xc3\xa6re den nye ISS-bes\xc3\xa6tning, men under alle omst\xc3\xa6ndigheder bliver personen i det tredje s\xc3\xa6de opsendt til ISS i forbindelse med udskiftning af Sojuz-redningsb\xc3\xa5den i april og oktober. Vedkommende flyver op med det nye Sojuzfart\xc3\xb8j og ned med det gamle, efter 1-2 uger i kredsl\xc3\xb8b. Den formst\xc3\xb8bte polstring i s\xc3\xa6det, der skal g\xc3\xb8re g-kr\xc3\xa6fterne udholdelige, f\xc3\xb8lger personen._NEWLINE_De kommende to tredjes\xc3\xa6der er optaget af ortop\xc3\xa6dkirurg Dr. Sheik Muszaphar Shukor fra Agensi Angkasa Negara ((Malajisk): Nationale Rumfartsagentur) og biofysiker ph.d. Yi So-yeon fra Korea Aerospace Research Institute (Sydkorea). F\xc3\xb8rst i oktober 2008 opsendes m\xc3\xa5ske den sjette rumturist Cherry Mendoza og i 2009 den syvende Jennifer Bellofatto \xe2\x80\x93 begge stiftere af HerOrbit.com."